Dapatkan rawatan segera sekiranya alami simptom teruk
KUCHING: Dato Sri Dr. Wan Junaidi Tuanku Jaafar (gambar) menyaran mereka yang mempunyai komorbiditi untuk mendapatkan rawatan segera sekiranya mengalami simptom teruk Covid-19. Menteri di Jabatan Perdana Menteri (Parlimen dan Undang-undang) turut menggesa rakyat supaya berwaspada terutama mereka yang mempunyai ahli keluarga yang mempunyai penyakit komorbid. “Peratusan besar kematian akibat Covid-19 adalah daripada mereka yang mempunyai sejarah komorbiditi seperti darah tinggi dan diabetes, selain warga emas. “Jadi, berhati-hati dan lindungi ahli keluarga anda yang berada dalam golongan ini. “Dapatkan rawatan segera jika mereka menunjukkan tanda-tanda simptom Covid-19,” katanya dalam catatan Facebook pada Ahad (2 Jan). Antara simptom yang perlu diberi perhatian ialah batuk berpanjangan, keletihan yang melampau, loya dan muntah yang semakin teruk, cirit-birit, kesukaran bernafas, pernafasan cepat, hilang selera makan, bibir dan jari menjadi kebiruan, jarang buang air kecil, dan demam berpanjangan. Ahli Parlimen Santubong itu turut mengingatkan rakyat supaya menjaga diri, keluarga dan negara. 
See author's posts
